Vážené kolegyne, kolegovia, študenti, rodičia,

v prvom rade mi dovoľte poďakovať Vám, že ste sa zapojili do dotazníka, ktorým sme sa snažili získať pohľady jednotlivých zainteresovaných skupín do dištančného vzdelávania a získať tak spätnú väzbu, ako máme systém nastavený. Výsledné čísla a porovnania nájdete v pdf súbore – Vyhodnotenie dotazníkov.

Celkovo vyšiel dotazník vo všetkých skupinách pozitívne, čiže v tejto komplikovanej situácii máme systém nastavený dobre. Chcem poďakovať učiteľom, že napriek tomu že súčasný stav si vyžaduje oveľa viac nárokov na ich čas, počítačovú gramotnosť, nápaditosť i flexibilitu, situáciu zvládajú z môjho pohľadu veľmi dobre. Tým, že sa učí zo školy, je vyučovací proces dištančnou formou jednoznačne lepšie zabezpečený, ako pri výuke z domu. Poďakovanie patrí i všetkým aktívnym študentom. Viem, že to nie je jednoduché, byť stále pripojený a čakať aká forma výuky, či zadania príde a zdá sa Vám, že je toho veľa. No je toho toľko, aký rozsah učiva je stanovený v každom predmete, pretože sa snažíme dodržiavať osnovy i v tomto režime, aby sme študentov aj v takejto situácii čo najlepšie pripravili na zvládnutie predpísaných vzdelávacích cieľov a štandardov. Po návrate do lavíc, tak nebudú vznikať dramatické situácie s neprebraným učivom a po docvičení najmä praktických tém, by ste nemali mať vážnejšie problémy pokračovať v štúdiu. Samozrejme poďakovanie patrí i rodičom, ktorí svojim deťom vytvárajú podmienky na zvládnutie štúdia aj s požiadavkami na materiálne počítačové vybavenie. Bez toho by vzdelávanie na našom type školy nebolo možné.

Samozrejme vnímame i kritické postrehy a tam, kde ich považujeme za opodstatnené sa budeme snažiť problémy napraviť, či odstrániť, veď i preto vznikol tento dotazník.

Výsledky dotazníka boli prerokované na pedagogickej porade a budeme sa snažiť z Vašich pripomienok akceptovať najmä tú o včasnom informovaní o online hodinách. Pokiaľ ide o jednotný systém na online vyučovanie, nie je to také jednoduché, ako sa na prvý pohľad zdá. Napríklad niektorí učitelia potrebujú študentom sprostredkovať nielen vlastnú plochu obrazovky, ale i pri niektorých výukových softvéroch i vzdialenú plochu, prípadne majú iné požiadavky na online výuku a nie všetky systémy všetko umožňujú.

Mnohí z Vás písali, že by bolo potrebné čo najskôr vrátiť sa do školy. Zdieľam tiež tento názor a verte mi, že v tomto smere vyvíjam maximálnu aktivitu v rámci mojich možností a kompetencií. Som presvedčený, že návrat do školy je v čo najkratšom čase mimoriadne potrebný, ba nevyhnutný.

 Ing. Peter Papík

 riaditeľ školy